קלדוניה החדשה

קַלֶדוֹנְיָה הַחֲדָשָׁה (בצרפתית: Nouvelle-Calédonie; מבוטא "נוּבֵל קָלֶדוֹנִי")  היא קבוצת איים בדרום־מערב האוקיינוס השקט, אחת מחמש הטריטוריות של צרפת מעבר לים, שמאז 1999 בעלת מעמד פוליטי מיוחד – "קולקטיב מיוחד" (Collectivité sui generis française).

גאוגרפיה 
בקבוצת האיים גרים 268,767 תושבים (נכון לאוגוסט 2014) מתוכם 37% הם ממוצא אירופי, 42% מקומיים והשאר בני לאומים שכנים. רוב האוכלוסייה נוצרית, מהם שני שלישים קתולים. שטחה של קלדוניה החדשה הוא 18,575 קילומטר רבוע.

איי קלדוניה החדשה נמצאים כ-1,200 קילומטר מזרחית לאוסטרליה וכ-1,500 קילומטר צפונית לניו זילנד לא הרחק ממדינת האיים ונואטו. והיא אחד מהחלקים הצפוניים ביותר ביבשת זילנדיה (אשר 93% ממנה שקועים תחת הים). העיר הגדולה ועיר הבירה היא נומאה (91,400 תושבים בשנת 2004).

האקלים בקלדוניה החדשה הוא אקלים טרופי בעל שתי עונות עיקריות: עונה יבשה הנמשכת בין החודשים אפריל–נובמבר בה הטמפרטורות ביום נעות בין 17 ל-27 מעלות צלזיוס, ועונה חמה וגשומה בין החודשים דצמבר–מרץ בה הטמפרטורה ביום מגיעה עד ל-32 מעלות צלזיוס.

אתרי התיירות המרכזיים:
 Grande-Terre, האי המרכזי, מוקף בשונית אלמוגים באורך 800 קילומטר, המהווה את הלגונה הגדולה ביותר בעולם.
 איי Bélep מצפון, האי פינס, איי נאמנות בדרום ובמזרח (Lifou, המארה, Ouvea).
 המחוז הדרומי הוא ארץ "אנשי המלאכה", רוכבים האחראים על איסוף העדרים.
 בדרום עיר הבירה נומאה נמצאים האגם Yate והמפלים של מדלן Mont-Dore, הנהר הכחול, שבו מקנן המין קגו, הסמל של הארכיפלג.

היסטוריה 
מגלה הארצות ג'יימס קוק היה לאירופאי הראשון שביקר בקלדוניה החדשה ב-1774, בעת שערך את מסעו השני. הוא העניק לה את שמה, בגלל הדמיון שראה בין חופי האי הצפון מזרחיים לחופי סקוטלנד, ששמה ההיסטורי היה קלדוניה. קלדוניה החדשה הועברה לשליטה צרפתית ב-1853 לאחר שיושבה עוד קודם על ידי בריטים וצרפתים. במשך כארבעה עשורים, החל מ-1864, היא שמשה כמושבת עונשין. בין היתר, נשלחו לקלדוניה החדשה רבים משורות הקומונה הפריזאית.

בספטמבר 1984 הוקמה במקום תנועה הקוראת לעצמאות והינתקות מצרפת. הארגון, הנקרא FLNKS – Front de Libération Nationale Kanak et Socialiste, דורש להקים מדינה עצמאית בשם "קנקי".
בהתאם להסכמי מטיניון מ-1988 והסכם נומאה מ-1998, נערך ב-2018 משאל עם בנוגע לעצמאות קלדוניה החדשה, ובו הצביעו 56% מהבוחרים נגד קבלת עצמאות. על-פי ההסכמים, לקלדוניה החדשה מעמד מיוחד ושונה משאר המחוזות שמעבר לים של צרפת והיא זוכה לאוטונומיה נרחבת ולממשל עצמי.

ב-2020 נערך משאל עם נוסף ובו הצביעו 53.26% נגד עצמאות.

ראו גם
דגל קלדוניה החדשה
טריטוריות צרפתיות מעבר לים
סנדי (אי)

קישורים חיצוניים

הערות שוליים

איים באוקיינוס השקט
חברות מיוחדות באיחוד האירופי
מלנזיה
צרפת מעבר לים
צרפת: ארכיפלגים
מדינות וטריטוריות דוברות צרפתית
מקומות ששימשו כמושבת עונשין
מדינות אוקיאניה